Vroue pleit by Cyril oor afsit van plase | Netwerk24
Deur Philda Essop 09 Augustus 2018 15:51
Vroue wat op plase in die Wes-Kaap werk, het Donderdag met plakkate in die Mbekweni-rugbystadion in die Paarl opgedaag om te vra dat pres. Cyril Ramaphosa “sy woord gestand doen” en ’n moratorium op plaasuitsettings plaas.
Ramaphosa was Donderdag op die punt om met sy toespraak by die amptelike Vrouedagvierings in die Mbekweni-rugbystadion te begin toe ’n groep van sowat tien vroue voor in die gehoor met hul plakkate opgestaan het. Die plakkate wat hulle vreedsaam en stil omhoog gehou het, het gelui: “Teken die moratorium op uitsettings” en “Stop plaasuitsettings”.
Ons plaaswerkers is die mense wat die swaarste kry. Ons het niks nie. Ons het nie grond nie en ook nie ons eie huise nie.
Carmen Louw, mededirekteur van die organisasie Women on Farms, het ná afloop van die geleentheid in die stadion gesê hul pleidooi aan Ramaphosa is om ’n moratorium op plaasuitsettings in te stel. “Toe hy vier jaar gelede hier in die Paarl was, het hy die plaaswerkers belowe dat daar ’n moratorium op plaasuitsettings sal wees. Dit was plaaswerkers wat ’n pleidooi tot hom gerig het om sy woord gestand te doen,” het Louw gesê.
Sy het die hoop uitgespreek dat die president kennis neem van hul probleme.
Meer oor: Ramaphosa | Cyril | Plaasuitsettings | Grond